Marius Șumudică a fost invitatul telefonic al lui Cristi Coste în emisiunea FANATIK SUPERLIGA. Emisiunea poate fi văzută în direct pe website, în fiecare luni, marți sau vineri, cu începere de la 10:30.
Dan Șucu a fost caracterizat de Marius Șumudică drept un om sufletist, care a adus doar lucruri bune la Rapid. Tehnicianul a mai spus că Rapid are nevoie de o descătușare, de un moment pozitiv pentru o atmosferă bună, care nu a venit, fiind înfrântă de Universitatea Craiova acasă, scor 2-1.
„Păcat. Sincer, îl citez pe renumitul Nistor, ‘Nu sunt cu trafaletul’. Îmi pare rău de ce văd, să fii cu soția în tribună și să fii amăgit. În momentul în care au egalat, i-am văzut pe toți actionarii îmbrățișându-se.
Aveau nevoie de lucruri pozitive, de un șoc, de un rezultat pozitiv ca să iasă din starea în care se află. Îmi aduc aminte meciul cu Sepsi, în care se uită pe telefon și probabil a văzut în ce minut au luat gol. Acum, aceeași trăire.
Vă dați seama, este un om care a cheltuit bani, care a băgat bani, suferă pentru echipa lui. E familia lui acolo, e normal să suferi pentru ce se întâmplă. Probabil și eu m-aș fi manifestat la fel.
Este un tip echilibrat, nu are nicio ieșire, nu este tipul de om care începe să arunce cu noroi în stânga și dreapta. Pentru mine este interesant cum are această capacitate de a ține lucrurile departe de ochii lumii.
Trebuie să ai un echilibru extraordinar. Drept dovadă, vine dintr-o altă lume, e un om de business care știe să facă bani. Știe să evalueze, probabil nu vrea să creeze un conflict, chiar dacă rezultatele nu sunt ok. Este un om în antiteză, opusul altora..“, a spus Marius Șumudică, în exclusivitate.
Marius Șumudică a făcut și o comparație între actualul patron al Rapidului și George Copos, fostul acționar. Tehnicianul a spus că Dan Șucu a investit mult mai mult decât Copos, iar revenirea Rapidului în prima divizie avea nevoie de un om ca el. Conducerea din Giulești este pe un butoi cu pulbere, după ce Daniel Niculae și-ar fi dat demisia.
„Mie îmi pare rău, sincer îmi pare rău de dânsul. Eu, ca suporter rapidist mi-am dorit foarte mult și revenind în prima liga mi-am dorit să aibă un om potent. Este mare lucru să ai un Șucu lângă Rapid, cum n-au mai avut de la Copos.
E mare lucru să atragi un om precum Șucu și să îți dea o stabilitate financiară. Mai vorbesc cu jucători de acolo, mai am destui oameni care îmi spun ce se întâmplă la Rapid, condițiile sunt incredibile.
Cu tot respectul pentru George Copos, dar nu cred că într-o perioadă de mercato a băgat 7-8 milioane de euro în transferuri, nu cred“, a mai spus Marius Șumudică, în dialog cu Cristi Coste, moderatorul emisiunii FANATIK SUPERLIGA.